CELEX: 
Language: el
Date: 2017-08-28 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2017/565 όσον αφορά τη διευκρίνιση του ορισμού των συστηματικών εσωτερικοποιητών για τους σκοπούς της οδηγίας 2014/65/ΕΕ

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η οδηγία 2014/65/ΕΕ («MiFID II») του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ
                  1
                πρόκειται να τεθεί σε εφαρμογή στις 3 Ιανουαρίου 2018 και, μαζί με τον κανονισμό (ΕΕ) αριθ. 600/2014
                  2
                (MiFIR), θα αντικαταστήσει την οδηγία 2004/39/ΕΚ
                  3
               . Η MiFID II και ο MiFIR παρέχουν ένα επικαιροποιημένο και εναρμονισμένο νομικό πλαίσιο που διέπει τις απαιτήσεις οι οποίες ισχύουν για τις επιχειρήσεις επενδύσεων, τις ρυθμιζόμενες αγορές, τους παρόχους υπηρεσιών αναφοράς δεδομένων και τις επιχειρήσεις τρίτων χωρών που παρέχουν επενδυτικές υπηρεσίες ή δραστηριότητες εντός της Ένωσης.
            
            
               Η MiFID II και ο MiFIR αποσκοπούν στην ενίσχυση της αποτελεσματικότητας, της ανθεκτικότητας και της ακεραιότητας των χρηματοπιστωτικών αγορών, ιδίως μέσω:
            
            
               1.της επίτευξης μεγαλύτερης διαφάνειας: εισαγωγή ενός καθεστώτος διαφάνειας πριν από και μετά τη διαπραγμάτευση για τις μη μετοχικές αξίες και ενίσχυση και διεύρυνση του υφιστάμενου καθεστώτος διαφάνειας στη διαπραγμάτευση μετοχών·
            
            
               2.της προσέλκυσης περισσότερων συναλλαγών σε ρυθμιζόμενους τόπους διαπραγμάτευσης: δημιουργία μιας νέας κατηγορίας πλατφορμών για τη διαπραγμάτευση παραγώγων και ομολόγων - των μηχανισμών οργανωμένης διαπραγμάτευσης - και της υποχρέωσης διαπραγμάτευσης για μετοχές σε ρυθμιζόμενους τόπους διαπραγμάτευσης, καθώς και τον σαφή διαχωρισμό μεταξύ διμερών και πολυμερών τόπων εκτέλεσης.
            
            
               Υπό το πρίσμα εικαζόμενων νέων πρωτοβουλιών του κλάδου που βασίζονται στην ασάφεια γύρω από την έννοια της «διενέργειας συναλλαγών για ίδιο λογαριασμό κατά την εκτέλεση εντολών πελατών» που χαρακτηρίζει τη δραστηριότητα των συστηματικών εσωτερικοποιητών, είναι αναγκαία η περαιτέρω διευκρίνιση του ορισμού του συστηματικού εσωτερικοποιητή για την αντιμετώπιση αυτών των εξελίξεων της αγοράς και τον περιορισμό του κινδύνου καταστρατήγησης της οδηγίας MiFID 2. 
            
            
               Ο παρών κατ’ εξουσιοδότηση κανονισμός της Επιτροπής βασίζεται στην εξουσιοδότηση που καθορίζεται στο άρθρο 4 παράγραφος 2 της οδηγίας 2014/65/ΕΕ, το οποίο παρέχει στην Επιτροπή την εξουσία να εκδίδει κατ’ εξουσιοδότηση πράξεις για τον προσδιορισμό ορισμένων τεχνικών στοιχείων των ορισμών που προβλέπονται στο άρθρο 4 παράγραφος 1 της οδηγίας 2014/65/ΕΕ, την προσαρμογή τους στις εξελίξεις της αγοράς, τις τεχνολογικές εξελίξεις και την εμπειρία από συμπεριφορές που απαγορεύονται δυνάμει του κανονισμού (ΕΕ) αριθ. 596/2014
                  4
                και τη διασφάλιση της ομοιόμορφης εφαρμογής της οδηγίας 2014/65/ΕΕ. Δεδομένου ότι ο ορισμός του «συστηματικού εσωτερικοποιητή» παρατίθεται στο άρθρο 4 παράγραφος 1 σημείο (20) της οδηγίας 2014/65/ΕΕ και διευκρινίζεται στον κατ’ εξουσιοδότηση κανονισμό (ΕΕ) 2017/565 για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά τις οργανωτικές απαιτήσεις και τους όρους λειτουργίας των επιχειρήσεων επενδύσεων, καθώς και τους ορισμούς που ισχύουν για τους σκοπούς της εν λόγω οδηγίας
                  5
               , ο παρών κατ’ εξουσιοδότηση κανονισμός της Επιτροπής τροποποιεί τον κατ’ εξουσιοδότηση κανονισμό (ΕΕ) 2017/565.
            
            
               Ο παρών κατ’ εξουσιοδότηση κανονισμός της Επιτροπής εκπονήθηκε χωρίς να προηγηθεί εκτίμηση των επιπτώσεων, δεδομένου ότι δεν έχει ούτε πρόκειται να έχει ως συνέπεια τη μεταβολή των ρυθμιστικών απαιτήσεων για τις επιχειρήσεις επενδύσεων. Αντίθετα, διευκρινίζει απλώς το ακριβές πεδίο εφαρμογής του ορισμού του «συστηματικού εσωτερικοποιητή» ώστε να διασφαλιστεί η ομοιόμορφη εφαρμογή αυτής της έννοιας και να αποφευχθεί η καταστρατήγηση. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Οι υπηρεσίες της Επιτροπής είχαν πολλές συναντήσεις με διάφορους ενδιαφερόμενους φορείς για να συζητήσουν τις μελλοντικές κατ’ εξουσιοδότηση πράξεις καθ’ όλη τη διάρκεια του 2016 και στο πρώτο εξάμηνο του 2017. Η Επιτροπή πραγματοποίησε επίσης εκτεταμένες επαφές με τα μέλη του Ευρωπαϊκού Κοινοβουλίου στο πλαίσιο της Επιτροπής Οικονομικής και Νομισματικής Πολιτικής (Επιτροπή ECON) και διεξήγαγε διαβουλεύσεις με την ομάδα εμπειρογνωμόνων της ευρωπαϊκής επιτροπής κινητών αξιών (ΟΕΕΕΚΑ), κατά τη διάρκεια των οποίων η παρούσα κατ’ εξουσιοδότηση πράξη αποτέλεσε αντικείμενο γνωμοδοτήσεων των εμπειρογνωμόνων των κρατών μελών με τη συμμετοχή παρατηρητών από το Ευρωπαϊκό Κοινοβούλιο, το Συμβούλιο, την Ευρωπαϊκή Κεντρική Τράπεζα και την Ευρωπαϊκή Αρχή Κινητών Αξιών και Αγορών (ΕΑΚΑΑ). Το σχέδιο κατ’ εξουσιοδότηση πράξης δημοσιεύθηκε για δημόσια διαβούλευση και υποβολή παρατηρήσεων, διάρκειας 4 εβδομάδων. Η διαδικασία ολοκληρώθηκε στις 18 Ιουλίου 2017. Κατά τη διάρκεια της δημόσιας διαβούλευσης διατυπώθηκαν ανησυχίες σχετικά με την προληπτική διαχείριση των κινδύνων μέσω ενδοομιλικών συναλλαγών. Οι εν λόγω προβληματισμοί αντιμετωπίστηκαν με την εισαγωγή μιας νέας αιτιολογικής σκέψης και μιας τροποποίησης στο άρθρο 16α, με τις οποίες αποσαφηνίζεται το πεδίο εφαρμογής των ρυθμίσεων αντιστοίχισης που θεωρούνται ως διαπραγμάτευση για ίδιο λογαριασμό.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση πράξη περιλαμβάνει μία λειτουργική διάταξη που παρέχει περαιτέρω τεχνικές διευκρινίσεις για ένα στοιχείο του ορισμού του συστηματικού εσωτερικοποιητή όπως ορίζεται στο άρθρο 4 παράγραφος 1 σημείο (20) της οδηγίας 2014/65/ΕΕ. Ο παρών κατ’ εξουσιοδότηση κανονισμός της Επιτροπής θα τροποποιήσει τον κατ’ εξουσιοδότηση κανονισμό (ΕΕ) αριθ. 2017/565 της Επιτροπής.
            
            
               Για να εξασφαλιστεί η ομαλή εφαρμογή του κατ’ εξουσιοδότηση κανονισμού (ΕΕ) αριθ. 2017/565 της Επιτροπής, είναι απαραίτητο ο παρών τροποποιητικός κατ’ εξουσιοδότηση κανονισμός της Επιτροπής να αρχίσει να ισχύει επειγόντως.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 28.8.2017
            
            
               για την τροποποίηση του κατ’ εξουσιοδότηση κανονισμού (ΕΕ) 2017/565 όσον αφορά τη διευκρίνιση του ορισμού των συστηματικών εσωτερικοποιητών για τους σκοπούς της οδηγίας 2014/65/ΕΕ
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ
                  6
               , και ιδίως το άρθρο 4 παράγραφος 2,
            
            
               Εκτιμώντας τα ακόλουθα:
            
            
               (1)Για να εξασφαλιστεί η αντικειμενική και αποτελεσματική εφαρμογή του ορισμού των συστηματικών εσωτερικοποιητών στην Ένωση, όπως ορίζεται στο άρθρο 4 παράγραφος 1 σημείο 20) της οδηγίας 2014/65/ΕΕ, θα πρέπει να παρασχεθούν περαιτέρω διευκρινίσεις σχετικά με τις πρόσφατες τεχνολογικές εξελίξεις στις αγορές κινητών αξιών όσον αφορά τις ρυθμίσεις αντιστοίχισης στις οποίες μπορούν να συμμετέχουν οι επιχειρήσεις επενδύσεων.
            
            
               (2)Οι τεχνολογικές εξελίξεις στις αγορές κινητών αξιών επέτρεψαν την ανάπτυξη ηλεκτρονικών δικτύων επικοινωνίας που καθιστούν δυνατή τη σύνδεση πολλών επιχειρήσεων επενδύσεων που προτίθενται να λειτουργήσουν υπό τον χαρακτηρισμό του συστηματικού εσωτερικοποιητή με άλλους παρόχους ρευστότητας που επιδίδονται σε τεχνικές αλγοριθμικών συναλλαγών υψηλής συχνότητας. Οι εξελίξεις αυτές ενδέχεται να υπονομεύσουν τον σαφή διαχωρισμό μεταξύ των διμερών συναλλαγών για ίδιο λογαριασμό κατά την εκτέλεση εντολών πελατών και των πολυμερών διαπραγματεύσεων που προβλέπονται από τον κατ’ εξουσιοδότηση κανονισμό (ΕΕ) 2017/565. Οι εξελίξεις στην τεχνολογία και την αγορά καθιστούν αναγκαίο, ως εκ τούτου, να διευκρινισθεί ότι ένας συστηματικός εσωτερικοποιητής δεν επιτρέπεται να επιδίδεται, σε τακτική βάση, σε εσωτερική ή εξωτερική αντιστοίχιση των συναλλαγών μέσω αντιστοιχισμένων συναλλαγών για ίδιο λογαριασμό ή άλλων ειδών συναλλαγών αντιστήριξης (back-to-back transactions), χωρίς εκ των πραγμάτων να αναλαμβάνει κίνδυνο, σε ένα συγκεκριμένο χρηματοπιστωτικό μέσο εκτός τόπου διαπραγμάτευσης.
            
            
               (3)Στον βαθμό που η κεντρική διαχείριση κινδύνων εντός του ομίλου συνήθως περιλαμβάνει τη μεταβίβαση των κινδύνων που συσσωρεύονται από μια επιχείρηση επενδύσεων ως αποτέλεσμα των συναλλαγών με τρίτους σε οντότητα εντός του ίδιου ομίλου η οποία δεν έχει την ικανότητα να παρέχει δεσμευτικές προσφορές ή άλλα στοιχεία σχετικά με θέσεις διαπραγμάτευσης ή να απορρίπτει ή να τροποποιεί τις εν λόγω πράξεις, οι εν λόγω μεταβιβάσεις θα πρέπει να εξακολουθούν να θεωρούνται διενέργεια συναλλαγών για ίδιο λογαριασμό όταν εκτελούνται αποκλειστικά για τους σκοπούς της συγκέντρωσης της διαχείρισης των κινδύνων του ομίλου.
            
            
               (4)Για λόγους σαφήνειας και ασφάλειας δικαίου, η διατύπωση σχετικά με την ημερομηνία εφαρμογής του κατ’ εξουσιοδότηση κανονισμού (ΕΕ) 2017/565 θα πρέπει να ευθυγραμμιστεί με τη διατύπωση σχετικά με την ημερομηνία εφαρμογής της οδηγίας 2014/65/ΕΕ.
            
            
               (5)Για να διασφαλιστεί η ομαλή λειτουργία των χρηματοπιστωτικών αγορών, είναι απαραίτητο ο παρών κανονισμός να τεθεί σε ισχύ επειγόντως.
            
            
               (6)Τα μέτρα που προβλέπονται στον παρόντα κανονισμό είναι σύμφωνα με τη γνώμη της ομάδας εμπειρογνωμόνων της Ευρωπαϊκής Επιτροπής Κινητών Αξιών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατ' εξουσιοδότηση κανονισμός (ΕΕ) 2017/565 τροποποιείται ως εξής:
            
            
               (1)
                     παρεμβάλλεται το ακόλουθο άρθρο 16α:
            
            
               «Άρθρο 16α
            
            
               Συμμετοχή σε ρυθμίσεις αντιστοίχισης
            
            
               Μια επιχείρηση επενδύσεων δεν θεωρείται ότι διενεργεί συναλλαγές για ίδιο λογαριασμό, κατά την έννοια του άρθρου 4 παράγραφος 1 σημείο 20) της οδηγίας 2014/65/ΕΕ, όταν η εν λόγω επιχείρηση επενδύσεων συμμετέχει σε ρυθμίσεις αντιστοίχισης που έχει συνάψει με οντότητες εκτός του ομίλου στον οποίο ανήκει με στόχο ή αποτέλεσμα τη διενέργεια συναλλαγών αντιστήριξης (back-to-back transactions), χωρίς εκ των πραγμάτων να αναλαμβάνει κίνδυνο, σε χρηματοπιστωτικό μέσο εκτός τόπου διαπραγμάτευσης.»
            
            
               (2)Στο άρθρο 91, το δεύτερο εδάφιο αντικαθίσταται από το ακόλουθο κείμενο:
            
            
               «Εφαρμόζεται από τις 3 Ιανουαρίου 2018.»
            
            
               Άρθρο 2
            
            
               Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 28.8.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  ΕΕ L 173 της 12.6.2014, σ. 349.
               
               
                  
                     (2)
                  Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (ΕΕ L 173 της 12.6.2014, σ. 84).
               
               
                  
                     (3)
                  Οδηγία 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου (ΕΕ L 145 της 30.4.2004, σ. 1).
               
               
                  
                     (4)
                  Κανονισμός (ΕΕ) No 596/2014 του Ευρωπαϊκού Κοινοβουλίου και του Συμβουλίου, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών 2003/124/ΕΚ, 2003/125/ΕΚ και 2004/72/ΕΚ της Επιτροπής (ΕΕ L 173 της 12.6.2014, σ. 1).
               
               
                  
                     (5)
                  ΕΕ L 87 της 31.3.2017, σ. 1.
               
               
                  
                     (6)
                  ΕΕ L 173 της 12.6.2014, σ. 349.